
Δευτέρα, 24 Αυγούστου 2026

ΔΕΛΤΙΟ ΤΥΠΟΥ

Εντοπισμός 5 αλλοδαπών και σύλληψη του αλλοδαπού διακινητή τους στη Σύμη - Σύλληψη αλλοδαπών για παράβαση του νόμου περί εξαρτησιογόνων ουσιών στον Πόρο – Θάνατος λουόμενου στην Κύμη - Ακυβερνησία σκάφους αναψυχής στην Μύρινα 

Τις απογευματινές ώρες χθες, στελέχη της Λιμενικής Αρχής της Σύμης, εντόπισαν πέντε (05) αλλοδαπούς (1 άνδρα, 3 γυναίκες και 1 ανήλικο) στην περιοχή «ΓΙΑΛΟΣ» ν. Σύμης, οι οποίοι μεταφέρθηκαν στην Λιμενική Αρχή. Τις πρωινές ώρες σήμερα, Περιπολικό σκάφος Λ.Σ.-ΕΛ.ΑΚΤ. (ΠΛΣ) εντόπισε ένα ιστιοφόρο (Ι/Φ) σκάφος ανατολικά του όρμου «ΠΕΔΙ» εντός του οποίου επέβαινε ένας 33χρονος αλλοδαπός (υπήκοος Τουρκίας), ο οποίος αναγνωρίστηκε από τους υπόλοιπους αλλοδαπούς ως ο διακινητής τους και συνελήφθη. Σύμφωνα με δήλωση των αλλοδαπών, είχαν εκκινήσει τις μεσημβρινές ώρες χθες από τα τουρκικά παράλια πλησίον της περιοχής «ΣΕΛΙΜΙΓΙΕ» συνολικά δεκατρία με δεκαπέντε (13-15) άτομα και ο χειριστής του Ι/Φ, καταβάλλοντας για την μεταφορά τους στην Ελλάδα το χρηματικό ποσό των έξι χιλιάδων ευρώ (6.000€) έκαστος. Από το Λιμεναρχείο Σύμης που διενεργεί την προανάκριση κατασχέθηκε το σκάφος.
*****
Τις πρώτες πρωινές ώρες σήμερα, στελέχη της Λιμενικής Αρχής του Πόρου, προέβησαν στη σύλληψη ενός 53χρονου και ενός 47χρονου αλλοδαπού (υπήκοοι Ισραήλ), για παράβαση του άρθρου 29 του Ν.4139/13 “Περί εξαρτησιογόνων ουσιών”. Ειδικότερα, κατόπιν αξιοποίησης πληροφοριών, οι δύο αλλοδαποί είχαν στην κατοχή τους και έκαναν χρήση ναρκωτικών ουσιών, τις απογευματινές ώρες χθες, ως επιβαίνοντες σε επιβατηγό – τουριστικό (Ε/Γ–Τ/Ρ) σκάφος ελληνικής σημαίας, το οποίο εκτελούσε δρομολόγιο από Αγκίστρι προς Πόρο. Σε έλεγχο που διενεργήθηκε στο λιμάνι του Πόρου, εντοπίστηκε ο 47χρονος να έχει στην κατοχή του ένα μακρόστενο μεταλλικό αντικείμενο δεκαπέντε εκατοστών (15εκ), ενώ στην Λιμενική Αρχή προσκομίστηκαν τρεις χαρτοπετσέτες με υπολείμματα ναρκωτικής ουσίας. Από το Λιμεναρχείο Πόρου που διενεργεί την προανάκριση, πρόκειται να αποσταλεί το ανωτέρω κατασχεθέν υλικό για περαιτέρω ανάλυση στην αρμόδια υπηρεσία. 

*****
Τις πρωινές ώρες σήμερα, ενημερώθηκε η Λιμενική Αρχή της Κύμης ότι ένας 76χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή «ΑΓΙΟΙ ΑΠΟΣΤΟΛΟΙ» Πετριών δήμου Κύμης – Αλιβερίου. Στον 76χρονο αρχικά παρασχέθηκαν οι πρώτες βοήθειες με καρδιοπνευμονική ανάνηψη σε συνδυασμό με ιατρική συσκευή – αυτόματο εξωτερικό απινιδωτή. Στη συνέχεια, ο 76χρονος διακομίστηκε με ασθενοφόρο όχημα του Ε.Κ.Α.Β. στο Κέντρο Υγείας Αλιβερίου, όπου διαπιστώθηκε ο θάνατός του. Από το Λιμεναρχείο Κύμης που διενεργεί την προανάκριση, παραγγέλθηκε η διενέργεια νεκροψίας – νεκροτομής και τοξικολογικής εξέτασης από την Ιατροδικαστική Υπηρεσία Αθηνών.
*****
					Τις πρώτες πρωινές ώρες σήμερα, ενημερώθηκε η Λιμενική Αρχή της Μύρινας για την ακυβερνησία, λόγω σβέσης κινητήρα, ενός σκάφους αναψυχής με δύο ημεδαπούς επιβαίνοντες έξω από το λιμάνι της Μύρινας. Άμεσα, στο σημείο μετέβη ένα Ναυαγοσωστικό σκάφος (Ν/Γ) και το αλιευτικό (Α/Κ) σκάφος «ΧΡΥΣΟΒΑΛΑΝΤΟΥ» Ν.Μ. 158, με τη συνδρομή του οποίου το σκάφος αναψυχής κατέπλευσε με ασφάλεια στο λιμάνι της Μύρινας, συνοδεία του Ν/Γ. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

